b'\n_START_ARTICLE_\nGuy Fawkesin naamari\n_START_PARAGRAPH_\nGuy Fawkes -naamari on Anonymous-aktivistiryhm\xc3\xa4n k\xc3\xa4ytt\xc3\xa4m\xc3\xa4 naamari. V niin kuin verikosto -sarjakuva ja V niin kuin verikosto -elokuva tekiv\xc3\xa4t naamarin laajalti tunnetuksi. L\xc3\xb6yh\xc3\xa4n ryhm\xc3\xa4n muodostaneet aktivistit pukeutuvat naamariin \xe2\x80\x9dyhten\xc3\xa4 \xc3\xa4\xc3\xa4nen\xc3\xa4\xe2\x80\x9d ja samanhenkisen\xc3\xa4 kollektiivina. Guy Fawkes -naamari yhdistettiin Anonymous-aktivisteihin ensimm\xc3\xa4isen kerran Projekti Chanologian aikana, jossa arvosteltiin skientologiaa. Naamari itsess\xc3\xa4\xc3\xa4n esitt\xc3\xa4\xc3\xa4 roomalaiskatolista aktivistia Guy Fawkesia.\n_START_SECTION_\nTausta\n_START_PARAGRAPH_\nGuy Fawkes -naamarin juuret ulottuvat vuosisatojen taakse. Naamarin sanotaan muistuttavan niin sanottuun ruutisalaliittoon osallistuneen Guy Fawkesin kasvoja. H\xc3\xa4n vastusti roomalaiskatolilaisten vainoja Englannissa. 1800-luvulla naamareita puettiin viel\xc3\xa4 Guy Fawkesin ja ruutisalaliiton muistoksi, erityisesti Guy Fawkesin y\xc3\xb6n\xc3\xa4. 1900-luvulla Guy Fawkesin ja naamareiden yhteys oli haalistunut. Naamari oli suosittu Britanniassa ja V niin kuin verikosto -sarjakuvan ansiosta naamari tuli tunnetummaksi p\xc3\xa4\xc3\xa4hahmon \xe2\x80\x9dV:n\xe2\x80\x9d pukeuduttua siihen totalitarismin vastaisessa taistelussa. V niin kuin verikosto -elokuvan ja projekti Chanologian ansiosta naamari tuli kansainv\xc3\xa4lisesti tunnetummaksi. Nykyisin naamari liitet\xc3\xa4\xc3\xa4n ennemmin V niin kuin verikosto -teoksen sankariin kuin Guy Fawkesiin.\n_START_SECTION_\nNaamarin tunnetuksi tuleminen\n_START_PARAGRAPH_\nProjekti Chanologiassa skientologista kirkkoa kritisoineet aktivistit k\xc3\xa4yttiv\xc3\xa4t naamareita salatakseen henkil\xc3\xb6llisyytens\xc3\xa4. Tapauksen j\xc3\xa4lkeen naamarista tuli aktivistien symboli, jota on k\xc3\xa4ytetty erilaisissa mielenosoituksissa, joissa vastustetaan v\xc3\xa4\xc3\xa4rink\xc3\xa4yt\xc3\xb6ksi\xc3\xa4, diktatuuria, kapitalismia ja puolustetaan ihmisoikeuksia ja vapautta. Naamareita on k\xc3\xa4ytetty esimerkiksi Occupy-mielenosoitusten ja arabikev\xc3\xa4\xc3\xa4n yhteydess\xc3\xa4. Saudi-Arabia ja Bahrain ovat kielt\xc3\xa4neet naamarien k\xc3\xa4yt\xc3\xb6n.'